獻萬佛圖爲張雅州壽
作者：李流謙
朝代：宋

paragraphs: 博大真人哉，妙諦形而上。
林林總雛嬰，萬生同負襁。
赴者不可數，百川納溟漲。
隨取即隨給，孰識無盡藏。
勝報如所證，豈特妙好相。
龍天至幽嚴，窺覘輒稽顙。
開圖萬名字，只作一佛想。
風影可捕耶，變現自惚恍。
俛應區中緣，茲願固深廣。
君看朱兩轓，非真亦非妄。
化身元宰官，台符更兩兩。
祕言出寶笈，其品名壽量。
一絲起爐薰，洗耳鐘磬響。
搢笏爲公讀，萬劫一俯仰。